**NOTĂ-INFORMATIVĂ**

la proiectul de lege pentru modificarea unor acte legislative

|  |
| --- |
| **Denumirea autorului**  **şi, după caz, a participanţilor la elaborarea proiectului** |
| Proiectul de lege pentru modificarea unor acte legislative a fost elaborat de către Ministerul Apărării, ceea ce corespunde prevederilor art. 23 alin. (1) şi (2) lit. c) din Legea nr. 100/2017 cu privire la actele normative. |
| **Condiţiile ce au impus elaborarea proiectului de act normativ**  **şi finalităţile urmărite** |
| Prezentul proiect de lege a fost elaborat în scopul îmbunătăţirii nivelului de protecţie socială a militarilor prin contract, majorării nivelului de atractivitate a serviciului militar, asigurării condiţiilor materiale necesare pentru exercitarea eficientă de către militari a obligaţiilor de serviciu, atragerii şi menţinerii în serviciul militar a resurselor umane profesioniste, consolidării potenţialului şi sporirii profesionalismului militarilor prin recompensarea adecvată a performanţelor profesionale individuale şi colective, precum şi în vederea motivării/stimulării efectivului în raport cu volumul responsabilităţilor conferite prin lege, aceste măsuri fiind orientate spre impulsionarea procesului de profesionalizare a Forţelor Armate.  Promovarea proiectului de lege se impune prin prisma asigurării un cadru legislativ adecvat, care va reglementa modul de îndeplinire a serviciului militar şi statutul militarilor, va oferi garanţii legislative întru funcţionarea eficientă şi viabilă a întregului sistem naţional de apărare, prin urmare, fiind realizate liniile directorii ale reformei sectorului de securitate naţională, accentul fiind pus pe modernizarea sistemului de management al cadrelor militare şi majorarea nivelului de calitate a vieţii pentru efectivul Forţelor Armate.  De asemenea, elaborarea şi promovarea proiectului în cauză derivă din necesitatea realizării obiectivelor incluse în:   * Strategia securităţii naţionale a Republicii Moldova, aprobată prin Hotărîrea Parlamentului nr. 153*/*2011; * Strategia naţională de apărare şi Planul de acţiuni privind implementarea Strategiei naţionale de apărare pentru anii 2018-2022, aprobate prin Hotărîrea Parlamentului nr. 134*/*2018; * Strategia militară şi Planul de acţiuni pentru implementarea Strategiei militare pentru anii 2018-2022, aprobate prin Hotărîrea Guvernului nr. 961*/*2018; * Planul Individual de Acţiuni al Parteneriatului Republica Moldova – NATO pentru anii 2017-2019, aprobat prin Hotărîrea Guvernului nr. 736*/*2017; * Planul de acţiuni al Guvernului pentru anii 2016-2018, aprobat prin Hotărîrea Guvernului nr. 890*/*2016; * Programul „Armata Profesionistă 2018-2021”, aprobat prin Hotărîrea Guvernului nr. 601*/*2018.   Totodată, prin acest proiect de lege se urmăreşte realizarea angajamentelor internaţionale asumate de Republica Moldova prin semnarea Acordului de Asociere RM – UE, ratificat prin Legea nr. 112/2014, potrivit căruia este condiţionată necesitatea implementării politicii sociale, care vizează sporirea nivelului de protecţie socială, precum şi modernizarea sistemelor de protecţie socială.  Remarcăm că, o astfel de obligaţie derivă nemijlocit din normele art. 47 alin. (1) al Constituţiei Republicii Moldova, potrivit căruia **„***Statul este obligat să ia măsuri pentru ca orice om să aibă un nivel de trai decent, care să-i asigure sănătatea şi bunăstarea, lui şi familiei lui, cuprinzînd hrana, îmbrăcămintea, locuinţa, îngrijirea medicală, precum şi serviciile sociale necesare.*”. |
| **Descrierea gradului de compatibilitate**  **pentru proiectele care au ca scop armonizarea legislaţiei naţionale**  **cu legislaţia Uniunii Europene** |
| Proiectul actului legislativ în speţă nu are drept scop armonizarea legislaţiei naţionale cu legislaţia Uniunii Europene şi nu contravine legislaţiei comunitare. |
| **Principalele prevederi ale proiectului**  **şi evidenţierea elementelor noi** |
| Este bine cunoscut faptul că protecţia socială a militarilor a devenit subiect sensibil pentru instituţia apărării după ce, pe fundalul austerităţii bugetare naţionale şi a crizei economice globale, Parlamentul Republicii Moldova a exclus, în anul 2009, o serie de garanţii care prevedeau pentru militari un spectru mai larg de înlesniri şi compensaţii, urmare cărora a început fluxul masiv de plecări din serviciul militar activ al specialiştilor cu o pregătire calificată, a scăzut motivaţia pentru încadrarea tinerilor specialişti în serviciul militar prin contract, s-a diminuat nivelul de atractivitate a profesiei de militar în rîndul populaţiei etc.  Spre regret, absenţa unor măsuri de protecţie socială destinate asigurării minime a condiţiilor de trai, salariul inechitabil, neasigurarea cu spaţiu locativ, interdicţiile şi restricţiile impuse de îndeplinirea serviciului militar, stresurile şi condiţiile dificile suportate de militari, au dus la apariţia unei situaţii precare şi alarmante în domeniul completării instituţiilor/unităţilor militare cu militari prin contract.  Subliniem că, serviciul militar presupune un regim de viaţă şi de activitate mai intens decît un serviciu civil, cu restricţii şi interdicţii dure, iar în anumite cazuri nivelul de stres, efortul fizic, intelectual şi psihologic depăşesc cu mult nivelul normal, inclusiv persistă condiţii de risc sporit pentru viaţă şi sănătate. Totodată, măsurile de protecţie socială aplicabile în prezent nu sunt suficiente pentru a compensa condiţiile în care militarii prin contract sunt obligaţi să-şi îndeplinească serviciul.  Motivele vizate condiţionează şi dificultatea de completare a funcţiilor vacante. Actualmente, nivelul de completare a instituţiilor/unităţilor militare din cadrul Forţelor Armate atinge cote alarmante. Efluxul de personal militar atrage după sine scăderea capacităţii operaţionale a Forţelor Armate, care duce la diminuarea eficacităţii de asigurare a securităţii militare a statului cu consecinţe negative pentru siguranţa fiecărui cetăţean în parte. Acest aspect va duce la incapacitatea Forţelor Armate de a descuraja ameninţările militare potenţiale și, respectiv, situaţia creată poate alimenta intenţiile ostile de atentare la securitatea naţională.  De asemenea, lipsa unui nivel adecvat de protecţie socială a militarilor prin contract pune periclitează procesul de profesionalizare a Forţelor Armate şi subminează întreaga reforma a sectorului de apărare.  Accentuăm că, majoritatea structurilor de forţă din Republica Moldova (Serviciul de Informaţii şi Securitate, Serviciul de Protecţie şi Pază de Stat, Ministerul Afacerilor Interne ş.a.) au sesizat aceste potenţiale riscuri şi şi-au ajustat cadrul normativ (în special cel cu referire la protecţia socială a personalului instituţiilor respective) în scopul menţinerii în serviciu a unui corp de profesionişti, capabil să asigure realizarea de către structurile nominalizate a competenţelor cu care au fost învestite.  Totodată, în majoritatea statelor din lume, militarii prin contract beneficiază de înlesniri similare celor propuse prin prezentul proiect de lege (de exemplu: SUA, Marea Britanie, Letonia, Estonia, Bulgaria, România, China, Rusia, Belarus, Ucraina, Armenia etc.)  În acest sens, generalizînd cele expuse anterior, întru înlăturarea vulnerabilităţilor existente şi acordării unor garanţii sociale adecvate, proiectul de lege prevede un şir de amendamente, menite să îmbunătăţească nivelul de protecţie socială al militarilor prin contract şi să majoreze nivelul de atractivitate al serviciului militar, şi anume:   1. ***includerea Ministerului Apărării în organele securităţii statului*** (*art. I şi art. II din proiectul de lege*);   În conformitate cu prevederile pct. 5.1 al Strategiei securităţii naţionale a Republicii Moldova, aprobată prin Hotărîrea Parlamentului nr. 153/2011, este prevăzut că din cadrul instituţional care stă la baza sistemului sectorului de securitate naţională a Republicii Moldova fac parte instituţiile de stat cu mandat de forţă destinate implementării sarcinilor de protecţie a cetăţenilor şi a statului (nivel operaţional) şi instituţiile civile de stat care exercită funcţiile de guvernare, de planificare, de control şi de supraveghere în sistemul securităţii naţionale (nivel administrativ*),* iar în conformitate cu legislaţia în vigoare, la formarea şi la realizarea politicii de asigurare a securităţii naţionale participă autorităţile publice supreme în domeniul asigurării securităţii statului (Parlamentul, Preşedintele Republicii Moldova, Guvernul şi Consiliul Suprem de Securitate), organele securităţii şi ale apărării statului (Ministerul Apărării, Ministerul Afacerilor Interne, Serviciul de Informaţii şi Securitate, Serviciul de Protecţie şi Pază de Stat, Poliția de Frontieră şi Serviciul Vamal), alte autorităţi publice.  Subliniem că, potrivit responsabilităților încredințate prin lege, Ministerul Apărării, similar structurilor ce fac parte din actualul sistem al organelor securității statului, realizează următoarele atribuții:   * apărarea independenţei şi integrităţii teritoriale a Republicii Moldova; * desfăşurarea activităţii informative pentru asigurarea securităţii militare a statului; * desfăşurarea activităţii de contrainformaţii şi contraspionaj pentru descoperirea, prevenirea şi contracararea tentativelor şi acţiunilor informative şi subversive ce atentează la securitatea militară a statului; * asigurarea unui sistem de măsuri de protecţie a secretelor de stat în cadrul structurii militare; * asigurarea, conform competenţei, a Parlamentului, a Preşedintelui Republicii Moldova şi a Guvernului cu informaţii, necesare soluţionării unor probleme legate de asigurarea securităţii militare a statului; * participarea la prevenirea şi combaterea terorismului.   În contextul celor expuse, avînd în vedere că Ministerul Apărării este organul central de specialitate al administraţiei publice care asigură securitatea militară a statului prin realizarea politicii guvernamentale privind organizarea şi pregătirea sistemului naţional de apărare, prevenirea şi combaterea riscurilor şi ameninţărilor cu caracter militar, coordonarea şi conducerea activităţilor în domeniul apărării naţionale, construcţia şi dezvoltarea Armatei Naţionale şi pregătirea acesteia pentru executarea misiunilor de apărare a ţării, în scopul garantării suveranităţii, integrităţii teritoriale a ţării, independenţei şi unităţii statului, includerea acestuia în cadrul sistemului organelor securităţii statului este necesară şi justificată.   1. ***asigurarea dreptului militarilor prin contract la odihnă*** (*art. V pct. 5 din proiectul de lege*);   În contextul asigurării dreptului la odihnă al militarilor prin contract în condiţii echitabile comparativ cu alte categorii de funcţionari publici cu statut special, precum şi cu angajaţii civili din diferite sectoare ale economiei naţionale, proiectul de lege propune stabilirea unor reglementări referitor la neincluderea zilelor de sărbătoare nelucrătoare în durata concediului anual obligatoriu, similar dispoziţiilor ce se conţin la art. 113 alin. (1) din Codul Muncii nr. 154/2003, art. 43 alin. (1) din Legea nr. 158/2008 cu privire la funcţia publică şi statutul funcţionarului public, art. 40 alin. (3) din Legea nr. 288/2016 privind funcţionarul public cu statut special din cadrul Ministerului Afacerilor Interne, art. 59 alin. (5) din Legea nr. 300/2017 cu privire la sistemul administraţiei penitenciare şi art. 44 alin. (1) din Legea nr. 302/2017 cu privire la Serviciul Vamal.  De asemenea, se propune revizuirea duratei concediilor anuale obligatorii pentru militarii prin contract care dispun de vechime în serviciul militar mai mare de 25 de ani. Acest amendament este propus deoarece prin prisma prevederilor art. 13 al Legii asigurării cu pensii a militarilor şi a persoanelor din corpul de comandă şi din trupele organelor afacerilor interne nr. 1544/1993, vechimea în serviciu necesară pentru a obţine dreptul la pensie pentru vechime în serviciu se majorează treptat, în fiecare an, la 1 iulie, cu cîte 6 luni, astfel încît, începînd cu 1 iulie 2020, aceasta va constitui 25 de ani.  De menţionat că, majoritatea structurilor de forţă deja au operat modificări în legile speciale ce le reglementează activitatea şi şi-au ajustat sistemul instituţional de concedii (SIS, SPPS – pentru vechime în serviciu de 20 de ani şi mai mult, concediu de odihnă anual constituie 45 de zile lucrătoare = 63 de zile calendaristice; CNA – pentru vechime în muncă de peste 15 ani, concediul anual constituie 53 de zile calendaristice; MAI, SV, ANP – dacă vechimea în serviciu depăşeşte 20 de ani, concediul de odihnă anual plătit constituie 50 de zile calendaristice).   1. ***asigurarea dreptului militarilor prin contract la concedii sociale*** (*art. V pct. 6 din proiectul de lege*);   Soluţiile juridice oferite la art. IV al Legii nr. 184/2018 pentru modificarea unor acte legislative nu sunt viabile, creează confuzii şi periclitează procesul de reformare şi dezvoltare a Forţelor Armate.  Astfel, se propune abrogarea dispoziţiilor respective şi expunerea art. 141 din Legea nr. 162/2005 cu privire la statutul militarilor, într-o nouă redacţie, ceea ce va permite evitarea unor eventuale divergenţe între prevederile legislaţiei speciale ce reglementează modul de îndeplinire a serviciului militar şi prevederile legislaţiei generale din domeniul muncii, neadmiterea unor interpretări eronate ale legislaţiei în vigoare, ceea ce ar putea avea ca rezultat periclitarea capacităţii de apărare a ţării şi capacităţii operaţionale a Forţelor Armate, precum şi întru asigurarea atît a respectării drepturilor militarilor prin contract, cît şi a intereselor legitime ale structurii militare.  În această ordine de idei, cu referire la concediile sociale acordate militarilor, considerăm că, nu este necesar să se facă trimitere la dispoziţiile generale întrucît conform prevederilor art. 14 alin. (10) al Legii nr. 162/2005 cu privire la statutul militarilor „*modul şi termenul de acordare a concediilor se stabilesc de Regulamentul cu privire la modul de îndeplinire a serviciului militar în Forţele Armate*”, iar la statuarea normelor respective s-a ţinut cont inclusiv de dispoziţiile generale cu privire la concediile sociale.  Este necesar să fie luat în considerare faptul că, militarii au un regim de serviciu de 24/24 de ore în zi, 7/7 zile pe săptămînă şi beneficiază de soldă lunară pentru aflarea în permanenţă la dispoziţia statului. În perioada stării de urgenţă, de asediu sau de război, a executării serviciului de luptă, de alarmă, a participării la exerciţii şi antrenamente militare, la alte acţiuni legate de asigurarea capacităţii de luptă şi de mobilizare, timpul de serviciu al militarilor nu se limitează, oferindu-li-se ulterior timp pentru odihnă.  Respectiv, considerăm extrem de important ca tipurile de concedii de care beneficiază militarii prin contract să fie stipulate în mod expres în textul Legii nr. 162/2005 cu privire la statutul militarilor, inclusiv cu indicarea tipurilor de indemnizaţii care se acordă militarilor în baza Legii nr. 289/2004 privind indemnizaţiile pentru incapacitate temporară de muncă şi alte prestaţii de asigurări sociale.  Mai mult ca atît, unele prevederi ale art. IV al Legii nr. 184/2018 pentru modificarea unor acte legislative sunt în contradicţie cu prevederile art. 14 şi 20 din Legea nr. 162/2005 cu privire la statutul militarilor.   1. ***restabilirea dreptului militarilor prin contract de a beneficia de tratament balneo-sanatorial şi indemnizaţie bănească pentru fortificarea sănătăţii*** (*art. V pct. 7 din proiectul de lege*);   Decizia de a exclude din Legea nr. 162/2005 cu privire la statutul militarilor (prin Legea nr. 108/2009 pentru modificarea şi completarea unor acte legislative), a înlesnirilor ce ţin de tratamentul balneo-sanatorial al militarilor şi altor măsuri compensatorii, fără acordarea altor facilităţi, pe parcursul ultimilor 5 ani, a avut consecinţe nefavorabile pentru Forţele Armate exprimate prin efluxul din serviciul militar activ al militarilor cu o pregătire calificată, în care s-a investit foarte mult. Prin urmare, operarea acestui amendament este determinată de necesitatea asigurării unui grad adecvat de asistenţă socială corelat la specificul activităţii profesionale a militarilor, care ar include, în caz de necesitate, dreptul la tratament balneo-sanatorial.  Menţionăm că, de acest drept deja beneficiază funcţionarii publici cu statut special din cadrul MAI (art. 45 alin. (5) şi (6) din Legea nr. 288/2016 privind funcţionarul public cu statut special din cadrul Ministerului Afacerilor Interne) şi colaboratorii CNA (art. 401 alin. (2) al Legii nr. 1104/2002 cu privire la Centrul Naţional Anticorupţie).  Subliniem că, de astfel de înlesniri beneficiază militarii prin contract din mai multe state ale lumii (SUA, Federaţia Rusă, Ucraina, Belarus etc.).  În acest context, reiterăm că, excluderea anterior, a facilităţilor de tratament balneo-sanatorial pentru militarii prin contract, a influenţat negativ asupra sănătăţii militarilor şi, respectiv, a diminuat substanţial atractivitatea serviciului militar prin contract, pe motiv că această formă a serviciului public prezintă risc semnificativ pentru viaţa şi sănătatea acestora.  Astfel, în perioada anilor 2014-2018, în mediu, anual din cadrul Armatei Naţionale necesită tratament balneo-sanatorial 5-6 militari care au primit traume cu pierderea temporară a capacităţii de muncă, iar din efectivul de militari care îndeplinesc serviciul militar în condiţii deosebite/de risc şi necesită conform stării sănătăţii tratament balneo-sanatorial – 6 militari anual. Deci, în total pe an necesită tratament balneo-sanatorial 12 militari. Totodată, este necesar de menţionat că, militarii prin contract se află cîte 3-4 luni pe an la poligoane (centre de instruire), indiferent de perioada anului de instruire şi, respectiv, cheltuielile legate de tratamentul (recuperatoriu/al bolilor apărute ca consecinţă) acestora depăşeşte cu mult cheltuielile necesare pentru prevenirea acestor boli (prin tratament balneo-sanatorial).   1. ***restabilirea dreptului militarilor prin contract de a beneficia de compensaţie bănească în cazul în care nu au fost asiguraţi cu raţie alimentară şi echipament*** (*art. V pct. 8 din proiectul de lege*);   Prin intermediul acestui amendament se intenţionează corectarea unei omisiuni (erori) produse în anul 2009, cînd a fost modificată Legea nr. 162/2005 cu privire la statutul militarilor, prin care militarii prin contract au fost lipsiţi de dreptul de a beneficia de compensaţie bănească pentru neasigurarea cu raţie alimentară şi pentru echipamentul neutilizat. Excluderea acestei norme de protecţie socială a afectat grav climatul moral-psihologic al efectivului de militari prin contract.  Cu regret, constatăm că, actualmente structurile militare nu dispun de mijloace financiare pentru a asigura efectivul cu echipament conform normelor stabilite, fapt ce se răsfrînge negativ asupra aspectului exterior al militarilor, aceştia fiind nevoiţi să poarte uniforme cu două şi mai multe termene expirate.  Totodată, avînd în vedere specificul îndeplinirii serviciului militar, în scopul executării cu succes a diferitor activităţi importante (deplasări peste hotarele Republicii Moldova, participarea la misiuni/operaţii internaţionale, participarea la cantonamente militare, lichidarea consecinţelor calamităţilor naturale, ieşiri de campanie etc.), militarii prin contract sunt nevoiţi să-şi procure echipament din contul mijloacelor financiare proprii.  Prin urmare, lunîd în considerare cele expuse anterior, se propune instituirea unei norme legale care să ofere posibilitate militarilor prin contract, în caz de neasigurare pe deplin cu obiecte de echipament de folosinţă personală, stabilite conform normelor de asigurare în vigoare, să beneficieze de compensaţie bănească în schimbul obiectelor de echipament, reieşind din preţurile de achiziţionare şi nomenclatorul de preţuri ale echipamentului, în modul stabilit de Guvern.  În rezultatul efectuării unui studiu comparativ s-a constat că dispoziţii similare se conţin în legislaţia care reglementează statutul militarilor din mai multe state, cum ar fi: Ucraina, Federaţia Rusă, Belarus, Kazahstan, Kîrgîzstan etc.  Revenind la subiectul asigurării cu raţie alimentară a militarilor prin contract, menţionăm că, deşi a fost aprobată Hotărârea Guvernului nr. 666/2015 cu privire la stabilirea cazurilor de asigurare cu raţie alimentară a efectivului Armatei Naţionale pe timp de pace, aceasta nu prevede compensarea cheltuielilor suportate de militarii prin contract în situaţiile cînd structura militară nu are posibilitatea să le asigure raţie alimentară.  Totodată, accentuăm că, actul normativ menţionat *supra* nu are incidenţă asupra militarilor Trupelor de Carabinieri. Astfel, se atestă o multitudine de cazuri cînd militarii prin contract ai Armatei Naţionale sunt nevoiţi să-şi asigure de sine stătător alimentaţia în cazurile cînd de fapt ar trebui să fie asiguraţi de către structura militară, iar militarii prin contract ai Trupelor de Carabinieri, în genere, nu beneficiază nici într-un caz de asigurarea raţiei alimentare din contul Bugetului de Stat, chiar dacă îndeplinesc misiuni ce uneori depăşesc 24 ore. O astfel de atitudine a Statului faţă de cetăţenii săi, care îşi îndeplinesc cu onoare îndatoririle serviciului militar, este inadmisibilă.  În majoritatea statelor (SUA, România, Federaţia Rusă, Belarus etc.), militarii prin contract sunt asiguraţi cu raţie alimentară, indiferent de tipul misiunilor executate, precum şi beneficiază de compensarea cheltuielilor suportate în cazurile cînd nu au fost asiguraţi cu acest drept.  În acest context, menţionăm şi Legea nr. 166/2017 cu privire la tichetele de masăprin care angajatorii au fost investiţi cu dreptul de a acorda salariaţilor săi o alocaţie individuală de hrană, sub forma tichetelor de masă (valoarea nominală a unui tichet de masă pentru o zi lucrătoare constituind 35-45 lei), achitînd integral valoarea nominală a acestora.  Respectiv, se optează pentru acordarea unei compensaţii băneşti militarilor prin contract pentru zilele cînd aceştia nu au fost asiguraţi cu raţie alimentară din contul Bugetului de Stat. Modalitatea acordării compensaţiei respective urmează a fi stipulată într-o anexă separată la Hotărîrea Guvernului nr. 666/2015.   1. ***oferirea dreptului militarilor de a călători gratuit cu transportul public aflat în trafic local*** (*art. V pct. 9 din proiectul de lege*);   În prezent, mai multe categorii de personal din cadrul sistemului organelor securităţii statului (SIS, SPPS, Serviciul Vamal, Poliţia de Frontieră) şi sistemului de siguranţă şi ordine publică (Poliţia, membrii gărzilor populare) beneficiază de dreptul de a călători gratuit în transportul public în timpul exercitării atribuţiilor de serviciu.  Acest fapt este reflectat în legile speciale care reglementează organizarea şi funcţionarea acestor structuri, precum şi în legislaţia privind statutul funcţionarilor publici cu statut special din cadrul acestor structuri (art. 52 alin. (2) al Legii nr. 170/2007 privind statutul ofiţerului de informaţii şi securitate; art. 39 al Legii nr. 134/2008 cu privire la Serviciul de Protecţie şi Pază de Stat; art. 47 alin. (1) şi (2) al Legii nr. 288/2016 privind funcţionarul public cu statut special din cadrul Ministerului Afacerilor Interne).  Totodată, o astfel de practică este răspîndită pe larg în majoritatea statelor din spaţiul european (Austria, România, Bulgaria, Ucraina etc.), în ţările-membre CSI (Federaţia Rusă, Belarus, Armenia etc.), precum şi în alte state ale lumii (SUA, Israel etc.), unde militarii dispun de dreptul la călătorie gratuită în transportul public sau cel puţin la compensarea cheltuielilor legate de utilizarea transportului în timpul exercitării atribuţiilor de serviciu.  În acelaşi timp, militarii prin contract ai Armatei Naţionale nu dispun de astfel de înlesniri, deşi legislaţia în vigoare prevede că serviciul militar este o formă specială de îndeplinire a serviciului public, există o listă exhaustivă a cazurilor cînd militarul îndeplineşte îndatoririle serviciului militar şi se consideră aflat în exerciţiul funcţiei (art. 17 alin. (1) al Legii nr. 1245/2002 cu privire la pregătirea cetăţenilor pentru apărarea Patriei), iar atribuţiile Ministerului Apărării, de asemenea, ţin de asigurarea securităţii şi apărării naţionale.  Astfel, amendamentul este necesar în vederea garantării condiţiilor optime pentru realizarea atribuţiilor funcţionale şi obligaţiilor de serviciu de către militarii prin contract ai Forţelor Armate, precum şi pentru asigurarea respectării principiului echilibrului dintre reglementările concurente.   1. ***majorarea mărimii indemnizaţiei unice la eliberarea din serviciul militar în cazul militarilor prin contract decoraţi cu distincţii de stat*** (*art. V pct. 8 din proiectul de lege*);   Amendamentul în cauză este propus cu scopul de asigura un grad sporit de protecţie socială a militarilor prin contract care pe parcursul îndeplinirii serviciului militar au servit cu devotament şi curaj intereselor statului şi poporului Republicii Moldova, fără a-şi cruţa sănătatea, fapt pentru care au fost decoraţi cu distincţii de stat.  De asemenea, norma respectivă va constitui un instrument suplimentar de motivare financiară a militarilor prin contract, un impuls pentru a obţine performanţe deosebite în activitatea de serviciu, astfel încît să fie distinşi cu distincţii de stat, ceea ce le va asigura un supliment financiar la eliberarea din serviciul militar.  Menţionăm că, dispoziţii similare se conţin şi în alte legi speciale ce reglementează activitatea altor structuri de forţă, de astfel de înlesniri beneficiind funcţionarii publici cu statut special din cadrul SIS, SPPS şi CNA (art. 35 alin. (2) al Legii nr. 1104/2002 cu privire la Centrul Naţional Anticorupţie; art. 54 alin. (4) al Legii nr. 170/2007 privind statutul ofiţerului de informaţii şi securitate; art. 38 alin. (4) al Legii nr. 134/2008 cu privire la Serviciul de Protecţie şi Pază de Stat).  Dat fiind faptul că militarii prin contract constituie pilonul de bază al sistemului naţional de apărare şi, în acelaşi timp, alături de alte categorii de funcţionari publici cu statut special contribuie la asigurarea siguranţei naţionale, la protejarea intereselor legitime ale cetăţenilor, în vederea asigurării respectării principiului echilibrului dintre reglementările concurente, considerăm oportun ca acest amendament să fie acceptat.   1. ***stabilirea unei indemnizaţii unice la încadrarea primară în serviciul militar prin contract*** (*art. V pct. 15 din proiectul de lege*); 2. ***majorarea cuantumului indemnizaţiei de transfer*** (*art. V pct. 18 din proiectul de lege*);   Legislaţia în vigoare presupune achitarea militarilor prin contract, în caz de transfer, a indemnizaţiei de transfer în mărimea unui salariu de funcţie plus sporul pentru gradul militar şi sporul pentru vechime în serviciu, iar pentru fiecare membru de familie – 50% din salariul de funcţie al militarului şi li se compensează cheltuielile suportate pentru transportarea averii şi a lucrurilor personale.  Astfel, se propune o formulă similară, doar că reieşind din solda lunară de care beneficiază militarul prin contract.  Conform art. 2 al Legii nr. 162/2005 cu privire la statutul militarilor, solda lunară include: salariul funcţiei, sporul pentru gradul militar şi sporul pentru vechime în serviciul militar, suplimente şi sporuri la salariul funcţiei şi alte plăţi de stimulare cu caracter permanent.  În scopul consolidării sistemului de protecţie socială a militarilor prin contract şi membrilor familiilor acestora, pentru compensarea echitabilă a riscurilor profesionale aferente îndeplinirii serviciului militar, care prin prisma legislaţiei în vigoare constituie un serviciu public în beneficiul comunităţii (art. 4 alin. (1) din Legea nr. 1245/2002 cu privire la pregătirea cetăţenilor pentru apărarea Patriei), precum şi în vederea asigurării echităţii sociale în raport cu alte categorii de funcţionari publici cu statut special, majorarea mărimii indemnizaţiei de transfer acordată militarilor prin contract este vădit necesară.  În acest context, menţionăm că, pentru toate categoriile de funcţionari publici cu statut special din cadrul Ministerului Afacerilor Interne, mărimea indemnizaţiei de transfer a fost ajustată în mod similar propunerii din proiect (art. 33 alin. (4) din Legea nr. 288 din 16 decembrie 2016 privind funcţionarul public cu statut special din cadrul Ministerului Afacerilor Interne).  Totodată, accentuăm că, operarea acestui amendament se încadrează perfect în spectrul de măsuri pe care Statul trebuie să le întreprindă în scopul asigurării un nivel adecvat de remunerare a eforturilor curente ale militarilor prin contract, astfel încât să fie evitate insatisfacţiile şi premisele pentru comiterea actelor de corupţie.   1. ***asigurarea unei protecţii sociale suplimentare în cazul efectuării unor măsuri de organizare*** (*art. V pct. 18 şi 21 din proiectul de lege*).   Operarea amendamentului respectiv are ca scop asigurarea protecţiei drepturilor patrimoniale ale militarilor prin contract care au executat cu succes atribuţiile de serviciu pe parcursul carierei militare, precum şi neadmiterea pierderii cadrelor militare cu experienţă vastă.  Astfel, se propune calcularea pensiei militarilor prin contract numiţi într-o funcţie inferioară (la necesitate de serviciu, în urma unor măsuri de organizare sau în legătură cu starea sănătăţii)reieşind din ultima funcţia superioarădeţinută de către militar timp de cel puţin3 ani, cu condiţia că la momentul transferului într-o funcţie inferioară, militarul va dispune de vechimea în serviciu necesară pentru stabilirea pensiei.  Respectiv, structura militară va avea posibilitatea de promovare a cadrelor militare tinere, dar calificate şi cu perspectivă, la funcţii superioare, concomitent cu menţinerea în serviciu a militarilor cu experienţă în domeniu.  În acest sens, menţionăm că, pe parcursul ultimilor 5 ani se atestă o tendinţă, cu o dinamică în creştere, de eliberare din serviciu militar a unui număr impunător de cadre militare de o înaltă calificare, de teama micşorării mărimii pensiei ce i se cuvenea la momentul respectiv.  Contextual, remarcăm că, în Legea nr. 170/2007 privind statutul ofiţerului de informaţii şi securitate, la art. 57 alin. (6), sunt stipulate prevederi similare, şi anume: „*Ofiţerului de informaţii cu grad special de colonel al Serviciului de Informaţii şi Securitate numit într-o funcţie inferioară (la necesitate de serviciu, în urma unor măsuri de organizare sau în legătură cu starea sănătăţii) dintr-o funcţie pe care a deţinut-o cel puţin 3 ani şi care, la ziua numirii în funcţia inferioară, avea vechime în serviciu necesară stabilirii pensiei, aceasta i se calculează, la eliberare din serviciu, din salariul lunar de care a beneficiat până la numire în funcţia inferioară, dacă el este mai mare decât salariul lunar al funcţiei pe care o deţine la data eliberării din serviciu.*”.  Prin urmare, avînd în vedere cele enunţate, precum şi necesitatea de a asigura respectarea principiului echilibrului dintre reglementările concurente şi de a elimina inechitatea socială, operarea amendamentului respectiv este vădit necesară.  Totodată, prezentul proiect de lege conţine elemente cu privire la perfecţionarea sistemului de management al cadrelor militare, printre care menţionăm următoarele:   1. ***delimitarea atribuţiilor comandanţilor de diferite niveluri privind aplicarea anumitor proceduri de personal*** (*art. IV pct. 3* *din proiectul de lege*); 2. ***reglementarea unor aspecte ce ţin de contractul de îndeplinire a serviciului militar*** (*art. IV pct. 4* *din proiectul de lege*); 3. ***reglementarea unor aspecte ce ţin de recuperarea cheltuielilor pentru instruire*** (*art. IV pct. 6 și art. V pct. 21* *din proiectul de lege*);   Amendamentul este condiţionat de faptul că persoanele eliberate din serviciul militar prin contract, care au îndeplinit serviciul militar mai puţin de 5 ani după încheierea diferitor forme de instruire şi, ulterior, se încadrează din nou în serviciul militar, oricum au obligaţia să restituie cheltuielile suportate pentru instruirea acestora.  Menţionăm că, în ultima perioadă, se atestă mai multe cazuri cînd militarii eliberaţi din serviciu, cu obligaţia de a restitui cheltuielile pentru instruire, solicită încadrarea repetată în serviciul militar, iar cadrul legislativ în vigoare nu prevede expres posibilitatea de scutire a acestora de obligaţia restituirii cheltuielile pentru instruire, ci din contra, la art. 27 din Legea nr. 1245/2002 cu privire la pregătirea cetăţenilor pentru apărarea Patriei şi la art. 35 din Legea nr. 162/2005 cu privire la statutul militarilor este prevăzut în mod imperativ că militarii eliberaţi din serviciul militar care, după încheierea tuturor tipurilor de instruire, au îndeplinit serviciul militar în Forţele Armate mai puţin de 5 ani, sunt obligaţi să achite cheltuielile pentru instruire.  Astfel, prin norma propusă se urmăreşte scopul de a excepta de la obligaţia restituirii cheltuielilor pentru instruire a persoanelor sus-enunţate. Totodată, reieşind din practica judecătorească, putem constata că nu există o jurisprudenţă constantă la acest capitol.   1. ***reglementarea necesităţii calculării vechimii în serviciu necesare pentru stabilirea duratei concediului anual obligatoriu*** (*art. V pct. 14* *din proiectul de lege*);   Completarea se propune a fi efectuată în legătură cu necesitatea stabilirii modalităţii de calcul a vechimii în serviciu pentru stabilirea duratei concediului anual obligatoriu a militarilor prin contract, dat fiind faptul că actele normative ce reglementează modul de îndeplinire a serviciului militar nu conţin astfel de dispoziţii, ceea ce creează dificultăţi şi neclarităţi la acordarea concediilor anuale obligatorii. Astfel, se creează premise pentru defavorizarea militarilor prin contract în raport cu angajaţii civili din diverse ramuri ale economiei naţionale.  În acest context, este necesar de remarcat că, pentru funcţionarii publici cu statut special din cadrul MAI, în Legea nr. 288/2017, la art. 41, sunt indicate perioadele ce se includ în vechimea în muncă ce dă dreptul la concediul de odihnă anual.  Se consideră oportun şi benefic preluarea unei astfel de practici şi în cazul militarilor prin contract, în special, pentru asigurarea concordanţei cu cadrul juridic existent şi evitării unor interpretări eronate, precum şi pentru asigurarea protecţiei sociale a acestora prin garantarea dreptului la odihnă (durata concediului anual obligatoriu va depinde nu doar de perioada de îndeplinire a serviciului militar, ci şi de alte perioade de activitate, ce vor fi stabilite în Regulamentul cu privire la modul de îndeplinire a serviciului militar în Forţele Armate, aprobat prin Hotărîrea Guvernului nr. 941/2006).   1. ***modificarea limitelor de vîrstă pentru înmatricularea în instituţiile de învăţămînt în domeniul milităriei*** (*art. V pct. 16* *din proiectul de lege*);   Modificările respective sunt dictate de următoarele considerente:  - prin adoptarea Codului Educaţiei nr. 152/2014, a fost exclus învăţămîntul mediu de cultură generală, iar pentru a accede în învăţămîntul superior de licenţă este necesară deţinerea diplomei de bacalaureat, astfel încît candidaţii pentru admitere la studii în instituţiile de învăţămînt din domeniul milităriei nu pot avea vîrsta sub 18 ani;  - conform prevederilor art. 33 din Legea nr. 1245/2002 cu privire la pregătirea cetăţenilor pentru apărarea Patriei, vîrsta-limită pînă la care cetăţenii pot fi încorporaţi în serviciul militar în termen este de 27 de ani.   1. ***reglementarea unor aspecte ce ţin de trecerea la dispoziţie a militarilor prin contract detaşaţi în misiuni sau operaţii internaţionale*** (*art. V pct. 19* *din proiectul de lege*);   Această completare se efectuează în scopul aducerii în concordanţă a prevederilor legislaţiei în vigoare cu Legea nr. 219/2015 privind participarea Republicii Moldova la misiuni şi operaţii internaţionale.   1. ***reglementarea modului de acordarea a gradului militar următor cu o treaptă superioară decît gradul militar prevăzut de statele de organizare pentru funcţia deţinută*** (*art. V pct. 20 din proiectul de lege*); 2. ***stabilirea unui nou motiv de eliberare din serviciul militar prin contract – pentru încălcarea sistematică a disciplinei militare pe parcursul unui an calendaristic sau comiterea unei încălcări grave*** (*art. V pct. 21* *din proiectul de lege*);   Amendamentul este condiţionat de necesitatea ajustării prevederilor art. 35 alin. (3) din Legea nr. 162/2005 cu privire la statutul militarilor (temeiurile eliberării din serviciul militar prin contract) cu prevederile art. 44 lit. g), art. 52 lit. f) şi art. 57 lit. e) din Regulamentul disciplinei militare, aprobat prin Legea nr. 52/2007, în scopul punerii în executare a sancţiunii disciplinare „eliberarea din serviciul militar înainte de expirarea contractului”.  În prezent, deşi este prevăzută de Regulamentul disciplinei militare, sancţiunea disciplinară respectivă nu poate fi pusă în executare, deoarece acest temei de eliberare din serviciul militar prin contract nu este prevăzut nici în Legea nr. 162/2005 cu privire la statutul militarilor şi, respectiv, nici în Regulamentul cu privire la modul de îndeplinire a serviciului militar în Forţele Armate.  În rezultatul efectuării unui studiu comparativ s-a constat că dispoziţii similare se conţin în legislaţia care reglementează activitatea structurilor de forţă din Republica Moldova (art. 34 alin. (2) lit. i) din Legea nr. 1104/2002 cu privire la Centrul Naţional Anticorupţie; art. 26 alin. (1) lit. f) din Legea nr. 134/2008 cu privire la Serviciul de Protecţie şi Pază de Stat; art. 38 alin. (1) lit. j) din Legea nr. 288 din 16 decembrie 2016 privind funcţionarul public cu statut special din cadrul Ministerului Afacerilor Interne).  De asemenea, astfel de reglementări sunt prevăzute şi în legislaţia de drept comun a Republicii Moldova ce reglementează raporturilor juridice individuale şi colective de muncă (art. 86 alin. (1) lit. g), h), i) şi m) din Codul Muncii nr. 154/2003).   1. ***clarificarea unor aspecte ce ţin de refuzul încheierii unui contract succesiv şi, respectiv, eliberarea din serviciul militar a militarului, în asemenea caz, la expirarea contractului*** (*art. V pct. 21* *din proiectul de lege*);   Completarea respectivă se impune reieşind din necesitatea de a expune într-un mod clar şi precis mecanismul de eliberare din serviciu a militarilor prin contract cărora le-a fost refuzată încheierea unui contract succesiv, în legătură cu constarea necorespunderii militarului prin contract cerinţelor prevăzute de legislaţia în vigoare pentru această categorie de militari. În acest mod, vor fi evitate cazurile de menţinere în serviciul militar prin contract a militarilor ce manifestă o atitudine neconştiincioasă faţă de exercitarea atribuţiilor şi obligaţiilor de serviciu, precum şi celor ce nu corespund cerinţelor profesional-psihologice pentru o specialitate militară concretă.   1. ***modificarea termenelor de acţiune ale sancţiunilor disciplinare*** (*art. VI pct. 3* *din proiectul de lege*).   Amendamentul în cauză este propus în vederea conturării regimului disciplinar aplicabil militarilor, precum şi pentru a nuanţa termenele pentru care produc efecte sancţiunile disciplinare, în dependenţă de duritatea acestora şi în scopul asigurării efectului educativ scontat.  De asemenea, proiectul de lege include şi unele ***modificări cu caracter redacţional*** (*art. III, art. IV pct. 1, 2, 7-13, art. V pct. 1-4, 7, 11-14, 17-21 din proiectul de lege*). |
| **Fundamentarea economico-financiară** |
| Conform estimărilor preliminare realizate de Ministerul Apărării, **COSTUL TOTAL** al implementării proiectului respectiv constituie: **cca 71 mln. 230 mii lei anual**.  Reieşind din faptul că în conformitate cu prevederile Legii nr. 245/2008 cu privire la secretul de stat şi Nomenclatorului informaţiilor atribuite la secret de stat, aprobat prin Hotărîrea Guvernului nr. 411/2010, datele cantitative cu privire la efectivul numeric al Forţelor Armate constituie informaţii atribuite la secretul de stat, calculele detaliate sunt prezentate într-o anexă separată secretizată.  Se remarcă că, acest efort financiar al Bugetului de Stat va fi acoperit din contul alocaţiilor aprobate pentru Ministerul Apărării pentru anul respectiv.  Totodată, pentru a asigura o planificare eficientă a resurselor financiare necesare pentru implementarea proiectului de lege, avînd în vedere prevederile Legii finanţelor publice şi responsabilităţii bugetar-fiscale nr. 181/2014, se propune ca amendamentele ce necesită acoperire financiară să fie puse în aplicare începînd cu data de **1 ianuarie 2020**, iar celelalte amendamente să intre în vigoare la data publicării legii.  Totodată, menţionăm că, implementarea prevederilor proiectului respectiv va contribui considerabil la diminuarea cererilor de chemare în judecată privind acordarea compensarea cheltuielilor pentru raţie alimentară sau echipament. Aceasta va genera o economie considerabilă a mijloacelor financiare care se achită în prezent pentru penalităţi, despăgubiri şi cheltuieli de judecată suportate de structurile militare.  În aceiaşi ordine de idei, considerăm că, rezumarea doar la determinările strict financiare a problemei privind majorarea gradului de protecţie socială a militarilor prin contract nu este benefică pentru capacitatea de apărare a ţării.  Astfel, subliniem că, au fost identificate argumente suficiente care impun, în mod de urgenţă, materializarea iniţiativei privind îmbunătăţirea nivelului de protecţie socială al militarilor prin contract şi majorarea nivelului de atractivitate al serviciului militar. În acest sens, efectele benefice ale proiectului de lege sunt previzibile şi de durată, iar utilizarea justificărilor financiare pentru blocarea intenţiei de reformare a sistemului de protecţie socială a militarilor prin contract din cadrul Forţelor Armate va amplifica dificultăţile din sistem şi va genera costuri suplimentare (fluctuaţia mare de personal, capacitatea redusă de reţinere în sistem, pierderea specialiştilor cu experienţă vastă în domeniu, necesitatea recrutării şi instruirii unui personal nou etc.). |
| **Modul de încorporare a actului**  **în cadrul normativ în vigoare** |
| Proiectul de lege pentru modificarea unor acte legislative (în speţă – *Legea securităţii statului nr. 618/1995*, *Legea nr. 619/1995 privind organele securităţii statului*, *Legea nr. 1244/2002 cu privire la rezerva Forţelor Armate*, *Legea nr. 1245/2002 cu privire la pregătirea cetăţenilor pentru apărarea Patriei*, *Legea nr. 162/2005 cu privire la statutul militarilor* şi *Legea nr. 52/2007 cu privire la aprobarea Regulamentului disciplinei militare*) se încorporează perfect în sistemul actelor legislative în vigoare, este corelat cu prevederile cadrului legal în vigoare, cu care se află în conexiune, iar modificările propuse nu afectează concepţia generală sau caracterul unitar al actelor legislative amendate.  Aplicarea proiectului de lege urmează să fie asigurată prin ajustarea unor prevederi ale actelor normative care parţial sau integral reglementează domeniul de securitate şi apărare naţională a Republicii Moldova.  Astfel, în urma adoptării proiectului de lege pentru modificarea unor acte legislative, în vederea excluderii eventualelor conflicte ale normelor legale, va fi necesară operarea unor modificări la cadrul normativ conex, după cum urmează:   1. Hotărîrea Guvernului nr. 423 din 23 iulie 1992 cu privire la asigurarea cu producţie alimentară a consumatorilor speciali; 2. Hotărîrea Guvernului nr. 941 din 17 august 2006 pentru aprobarea Regulamentului cu privire la modul de îndeplinire a serviciului militar în Forţele Armate; 3. Hotărîrea Guvernului nr. 104 din 2 februarie 2008 cu privire la asigurarea cu echipament a militarilor Forţelor Armate pe timp de pace; 4. Hotărîrea Guvernului nr. 666 din 25 septembrie 2015 cu privire la stabilirea cazurilor de asigurare cu raţie alimentară a efectivului Armatei Naţionale pe timp de pace.   În acest context, art. VIII alin. (2) din proiect stabileşte în sarcina Guvernului ca, în termen de 6 luni, să prezinte Parlamentului propuneri de modificare a actelor legislative pentru a le aduce în concordanţă cu prevederile noii legi, precum şi să aducă în concordanţă cu noua lege actele normative proprii. |
| **Avizarea şi consultarea publică a proiectului** |
| În temeiul prevederilor art. 32 alin. (1) din Legea nr. 100/2017 cu privire la actele normative, proiectul de lege a fost expediat spre avizare în adresa Ministerului Economiei și Infrastructurii, Ministerului Finanţelor, Ministerului Afacerilor Externe și Integrării Europene, Ministerului Afacerilor Interne, Ministerului Educaţiei, Culturii şi Cercetării, Ministerului Sănătăţii, Muncii şi Protecţiei Sociale.  Concomitent, în scopul respectării prevederilor Legii nr. 239/2008 privind transparenţa în procesul decizional şi Regulamentului cu privire la procedurile de consultare publică cu societatea civilă în procesul decizional, aprobat prin Hotărîrea Guvernului nr. 967/2016, proiectul de lege pentru modificarea unor acte legislative a fost plasat pe pagina web oficială a Ministerului Apărării (*https://www.army.md*), la compartimentul „*Transparenţa Decizională*”, rubrica „*Anunţurile privind iniţierea elaborării deciziei*” şi „*Anunţurile privind organizarea consultării publice*”, precum şi pe platforma guvernamentală *https://particip.gov.md* (în directoriul „*Modul de participare – Proiecte – Ministere – Ministerul Apărării*”). |
| **Constatările expertizei anticorupţie** |
| Proiectul de lege pentru modificarea unor acte legislative urmează a fi supus expertizei anticorupţie, care va fi efectuată de către Centrul Naţional Anticorupţie. |
| **Constatările expertizei juridice** |
| Proiectul de lege pentru modificarea unor acte legislative urmează a fi supus expertizei juridice, care va fi efectuată de către Ministerul Justiţiei. |

**Ministrul apărării Eugeniu STURZA**